Fimmtudagskvöldið 21. nóvember frá kl. 20 - 21 bjóða skáldin Steinunn Sigurðardóttir og Harpa Rún Kristjánsdóttir í spjall og léttar veigar í Bókakaffinu á Selfossi . Þær stöllur munu lesa úr glænýjum ljóðabókum sínum , en einnig lesa þær ljóð hvor annarrar auk þess að ræða skáldskapinn , skriffærið , innblásturinn og ljóðið . „ Við hlökkum afskaplega mikið til fimmtudagsins og vonumst til að sjá sem flest . Ég er persónulega afar spennt að sjá hvort svona nokkuð virki hér á Selfossi . Ég hef auðvitað vitað af Steinunni alla tíð og litið mikið upp til hennar , en mig minnir að við höfum kynnst í Bókakaffinu . Þá var ég að kenna skáldsöguna Ástin fiskanna eftir Steinunni upp í Háskóla og fannst mikið til koma að rekast á höfundinn , “ segir Harpa Rún í samtali við sunnlenska.is . Harpa segir að þær Steinunn verði búnar að undirbúa spjallið þeirra en voni að fæstar spurningarnar komi frá þeim . „ Bækurnar eru báðar að einhverju leiti um æviskeið og tíma og ákveðinn hverfulleika . Það eru líka kvenpersónur sem mynda ákveðinn þráð . Og eflaust ýmislegt fleira , “ segir Harpa Rún aðspurð hvort bækurnar þeirra eigi eitthvað sameiginlegt . Harpa Rún er rétt að hefja sinn feril , en hún hlaut á dögunum Bókmenntaverðlaun Tómasar Guðmundssonar fyrir ljóðabókina Eddu . Í umsögn dómnefndar um Eddu segir meðal annars : „ Gleðin og sorgin takast á … ” og „ Edda er heillandi verk þar sem hugsanir um æsku og elli fléttast saman … ” 50 ára höfundarafmæli Steinunnar Steinunn fagnar um þessar mundir 50 ára höfundarafmæli sínu , ásamt útkomu ljóðabókarinnar Dimmumót . Dimmumót Steinunnar er jöklabálkur , með sjálfsævisöguívafi , um breytta ásýnd jökulsins “ hennar ” , Vatnajökuls og nýja heimsmynd á nýjum tímum . Einnig heyrast raddir úr sveitunum undir jökli en návígi íbúanna þar við jökulinn er einstakt í heiminum . Harpa býr í Hólum á Rangárvöllum og er þar búandkerling hjá foreldrum sínum . Þá hefur hún MA próf í bókmenntum og starfar við ritstjórn , útgáfu og tilfallandi . Hún hefur sent frá sér tvær ljóðmyndabækur í samstarfi við ljósmyndara . Steinunn hefur búið í Frakklandi og Þýskalandi , en hún á sitt annað heimili á Selfossi . Hún gegnir nú í haust starfi Jónasar Hallgrímssonar í ritlist við Háskóla Íslands . Aðgangur er ókeypis meðan húsrúm leyfir og eru gestir eru hvattir til að spyrja krefjandi spurninga .